## **Postpensjonistene i Stavanger**

ÅRSBERETNING FOR 2016

Styret har hatt følgende sammensetning:

 Leder: Gudmund Buøen

 Nestleder: Signe Plahte Holmgren

 Sekretær: Bjørn Solbjørg

 Kasserer/Redaktør: Trygve Rødland

 Styremedlem: Eva Hessen

 Varamedlemmer: Martin Skaar og Karin P. Olsen

 Revisorer: Anna Måge og Tone Randa

 Vararevisor: Ann Margrete Lein

 Valgkomite: Arne Emil Kolnes (leder), Olav Høiland, Gerd Haldis Olsen og Odd Øgreid

## Møter:

I 2016 er det holdt 11 styremøter, 1 årsmøte, 3 medlemsmøter ( Sandnes i mai, Stavanger i mars og oktober). Julemøte ble avviklet 1.desember i Quality Airport Hotell, Sola.

Årsmøtet ble holdt i lokalene til Skipper Worse, Ledaal den 1. mars. Gudmund åpnet møtet og ønsket 55 medlemmer velkommen. På medlemsmøtet etter årsmøtet orienterte Harald Olimb Normann om arbeidet Pensjonistforbundet.

Det var ingen merknader til årsmøteinnkallingen eller til programmet for øvrig.

Årsmøtet ble konstituert med Gudmund Buøen som møteleder og Bjørn Solbjørg som sekretær.

Følgende sakliste ble enstemmig godkjent:

* 1. Åpning og konstituering
* 2. Årsberetning
* 3. Revidert regnskap
* 4. Handlingsprogram
* 5. Forslag
* 6. Budsjett for 2016
* 7. Valg

Det var ikke merknader til årsberetningen som med en tilføyelse ble enstemmig godkjent. Regnskapet for 2015 og budsjettet for 2016 ble godkjent uten merknader. Handlingsprogrammet for 2016 ble gjennomgått. Det ble ikke foretatt endringer i det framlagte forslaget som ble enstemmig godkjent. Det var ikke kommet inn forslag til behandling på dette årsmøtet.

Valgkomiteen hadde lagt fram forslag om gjenvalg av styret og revisorer. Det kom ikke andre forslag og sittende styre ble gjenvalgt ved akklamasjon.

Valgkomiteen har sagt seg villig til å fortsette, og møtet godkjente det. Det må velges nytt varamedlem da Solveig Pettersen har gått bort og varamedlem Odd Øgreid har rykket opp som fast medlem

Gudmund takket for tilliten ved å bli gjenvalgt nok en gang som leder for avdelingen. Han rettet også en takk til valgkomiteen og styremedlemmer for samarbeidet og så fram til å fortsette dette. Tilslutt rettet han en takk til medlemmene som hadde bidratt til at årsmøtet ble avviklet på en hurtig, grei og ryddig måte. Årsmøtet ble med det hevet.

Nå fortsatte møtet som medlemsmøte med følgende innslag:

* Orientering om arbeidet i Pensjonistforbundet v/ Harald O. Normann.
* Bevertning
* Et par allsanger (uten musikk til)
* Utlodning av blomster (bordpynt) på inngangsbilletten.

.

## Medlemsmøter:

24.5 hadde vi medlemsmøte i Mossige Minde sine lokaler i Sandnes. Det møtte 43 medlemmer og 2 gjester.

Programmet var denne gangen:

* Stangeland Mølle, en institusjon i Sandnes. Orientering v/ Marianne Aareskjold.
* Musikk v/Gunnar Barstad som også hjalp oss med allsangen.
* Gode snitter og kake fra kjøkkenet ved Mossige Minde.

25.10 hadde vi medlemsmøte i Skipper Worse, Ledaal. Det var 72 medlemmer til stede på møtet. Flere nye medlemmer var kommet denne gangen.

Sveinung Bendiksen fortalte, spilte gitar og sang fra Ajax sin produksjon av sanger og fortellinger. Det var allsang med hjelp av Bendiksen på sin gitar.

På dette møtet hadde vi stor utlodning med mange gevinster og åresalget gikk strykende. Som vanlig gode snitter og fløterull til kaffen.

## Julemøtet.

Julemøtet hadde vi dette året i Quality Airport Hotell, Sola. Det var påmeldt 85 medlemmer, 3 gjester og 2 underholdere. Gjestene var fra Posten Norge A/S og Postkom, Agder og Rogaland Krets.

Flotte festbord var dekket i egen sal, og det ble servert buffet med julemat og masse god dessert.

Hans Petter Hansen og Bernt Endresen underholdt med sang, musikk og historier. Møtet ble avsluttet ved 21.30 -22.00-tiden. Vellykket.

## Medlemmer.

Ved utgangen av 2015 hadde foreningen 306 medlemmer. Ved utgangen 2016 var medlemstallet 315. I løpet av året har det kommet til 22 nye medlemmer, 3 medlemmer har meldt seg ut og 2 har ikke betalt kontingent og er derfor strøket. I løpet av året har 7 av våre medlemmer gått bort: Det er: Dorrit Sævareid, Solveig Pettersen, Margot Røsand Hommeland, Peder Raugstad, Kari Tunheim, Jan O. Hansen og Ole Marthon Sør-Reime.

## Representasjon.

Signe Plahte Holmgren er medlem av landsstyret i Postens Pensjonistforbund og leder av Eldrerådet i Strand kommune. Bjørn Solbjørg er medlem av Eldrerådet i Stavanger og Gudmund Buøen er nestleder i Eldrerådet i Sandnes og medlem av Fellesutvalget for pensjonistforeninger i Stavanger. Trygve Rødland er medlem av Husstyret for Tante Emmas Hus - for seniorer, Kongsgt. 43.

Gudmund Buøen og Bjørn Solbjørg var representanter fra Eldrerådene i Sandnes og Stavanger på Storbykonferanse for Eldreråd i Fredrikstad i juni måned..

## Inntektsbringende aktiviteter.

”Grasrotandelen” har dette året gitt oss 15.290 kroner. Det er nå registrert 49 bidragsytere. Ellers har vi ikke hatt inntekter utover det som er kommet som tilskudd fra Landsforbundet, Postkom. Agder og Rogaland Krets, Posten Norge A/S og Stavanger Kommune, Eldrerådet og Fritidskontoret.

## Andre saker:

* Det er utarbeidet handlingsplan for 2017.
* Vervekampanjen har fortsatt dette året også, og det er utdelt Flaxlodd på noen av medlemmene. Vi fortsetter arbeidet med få ektefeller, samboere til medlemmene med som medlemmer. (Se for øvrig punktet (”Medlemmer”)

## Aktiviteter for øvrig.

I løpet av året har det blitt arrangert følgende aktiviteter:

* 1 utenlandstur i august.
* 2 dagers tur til steder i Vest-Agder.
* 2 dagsutflukter med egne biler.
* 1 bedriftsbesøk med buss fra Sverre Haga AS.
* 9 kaffe og radl treff i Stavanger
* 10 kaffe og radl treff i Sandnes. (”Komla og radl”) i oktober.
* 10 trimturer.
* 1 rekeaften
* Mimrekveld etter utenlandsturen

Bedriftsbesøk:

Årets bedriftsbesøk var lagt til entreprenørfirmaet Stangeland A/S. Vi fikk gå gjennom anlegget til bedriften og fikk orientering om driften. Grunnleggeren, Trygve Stangeland, har bygget opp et museum med veteranbiler og eldre motorsykler som var et interessant innslag. Vi var også på besøk i Sola Ruinkirke med orientering. Vi hadde middag på Ølberg.

## Turer:

I august hadde vår årlige utenlandstur som var «Elvecruise på Rhinen». Vi hadde fly fra Sola til Amsterdam og buss videre opp til hotell i Moseldalen. Derfra hadde vi utflukter til bl.a. Tysklands eldste by, Trier. I Strasbourg gikk vi om bord i elvecruisebåten Gerhard Smitter som seilte oss «nedover» Rhinen med stopp flere steder, bl.a. Køln hvor Kølnerdomen ble besøkt av noen. Vi endte turen i Amsterdam og avsluttet med kanaltur der før heimreisen gikk med fly til Sola.

I april hadde vi tur med buss i to dager til steder i Vest–Agder. Koll Kyllingstad hos Sverre Haga A/S hadde lagt opp turen som startet med besøk i Konsmo med historien om «Barnevandringene» for ca. 100 år siden. Interessant og skremmende hva disse relativt små barna ble utsatt for. Vi overnattet på Utsikten Hotell i Kvinesdal og den andre dagen besøkte vi utvandrermuseet i Kvinesdal og monumentet over utvandringen der. Så dro vi videre til Lista og var ute på fyret og besøkte «Amerikabutikken Trunken». Tyskerne hadde et stort anlegg på Borhaug med flyplass og fort. Fortet er så godt som intakt fortsatt, og der fikk vi omvisning av lokal guid. Vi hadde også lunsj der. Så gikk turen til Paulsens Hotell i Lyngdal hvor vi spiste middag. Derfra gikk turen heim på E 39.

## Andre aktiviteter.

9. mai var det tur til Idse og hytta til Ingunn og Odd Fosse. Dette året var 26 av våre medlemmer med. Været er alltid et usikkerhetsmoment når vi drar til Idse. Dette året var været bra. Det var som vanlig god servering av formiddagskaffe ved ankomst og pølser med godt tilbehør etter ”Rusleturen”. Totalt en fin utflukt.

Dette året gikk turen til Solbjørg 20. juni og det var 48 medlemmer som møtte hos Turid og Bjørn til i utgangspunktet et tradisjonelt opplegg. Men så er det dette med været da. Det øste ned med regn hele dagen og det kom 43 millimeter nedbør på 6 timer. Hva gjør man da? Jo vi installerte oss i uthuset. Der ble det trangt og intimt. Heldigvis hadde vi invitert Gunnar Barstad med oss. Han hadde med trekkspillet og vi hadde allsang og holdt humøret oppe med det. Noen utstyrte seg med regntøy og tok en tur i uværet også. Ellers var det tradisjonelt opplegg med formiddagskaffe og tradisjonell lapskaus før ettermiddagskaffen og avreise utpå ettermiddagen. Det ble konkludert med at selv været legger ikke demper på humøret når Postpensjonistene i Stavanger er på tur.

4. februar arrangerte vi ”Rekeaften” i Kafé Breiavatnet i Stavanger. Dette har nå blitt en populær tradisjon. 15. november hadde vi ”Mimrekveld” i Kafé Breiavatnet for deltakerne på vår utenlandstur. Trygve Rødland framførte et bildeprogram fra turen, og vi koste oss med rundstykker og fløterull. Vi tar sikte på å fortsette disse arrangementene i Kafé Breiavatnet da det her er en intim og god atmosfære.

Det er gitt ut 10 nummer av PostPens-Nytt i 2016.

Styret takker medlemmene for aktiv medvirkning til at vi nok en gang har lagt bak oss et svært godt og aktivt år i foreningen. Også dette året har det vært god oppslutning om arrangementene vi har hatt, og medlemstallet har øket. Men styret oppfordrer fortsatt alle til å verve nye medlemmer dersom de vet om noen som enda ikke er det. Vi frister fortsatt med Flax-lodd til de som skaffer oss nye medlemmer. Vi er også fortsatt åpne for og interesserte i å få forslag/innspill om nye aktiviteter.

Alle ideer er som før velkomne og vil bli nøye vurdert.

Vel møtt til nye samvær og aktiviteter i 2017

Styret ved.

Gudmund Buøen Signe Plahte Holmgren Bjørn Solbjørg Trygve Rødland Eva Hessen

 Sign. Sign. Sign. Sign. Sign.

Martin Skaar Karin Prufer Olsen

 Sign. Sign.